ایک ناپسندیدہ ریکارڈ جو ویراٹ کوہلی کے نام ہو گیا
 ویرات کوہلی بھارت کے پہلے کپتان بن گئے ہیں جن کی قیادت میں بھارت کو آسٹریلیا سے 10 وکٹوں سے شکست کھانا پڑی۔ 
ویب ڈیسک — منگل کو ممبئی میں آسٹریلیا کے خلاف کھیلے گئے پہلے ون ڈے میں مہمان ٹیم نے بھارت کو پہلی بار 10 وکٹوں سے شکست دی جس کے ساتھ آسٹریلیا نے تین میچز کی سیریز میں 1-0 کی برتری بھی حاصل کر لی۔ بھارت کو آسٹریلیا کے ہاتھوں دس وکٹوں سے شکست کا پہلی مرتبہ سامنا کرنا پڑا ہے۔ اسی کے ساتھ ویرات کوہلی بھارت کے پہلے کپتان بن گئے ہیں جن کی قیادت میں بھارت کو اپنی ہی سرزمین پر آسٹریلیا کے ہاتھوں 10 وکٹوں سے شکست کھانا پڑی۔ اس سے قبل بھارت کو نیوزی لینڈ نے 1981، ویسٹ انڈیز نے 1997، جنوبی افریقہ نے 2000 اور جنوبی افریقہ ہی نے 2005 میں 10 وکٹ سے ہرایا تھا۔ آسٹریلیا کو اس میچ میں کامیابی کے ساتھ ہی ایک صفر سے برتری حاصل ہوگئی ہے۔ سیریز کے افتتاحی میچ میں آسٹریلیا کے کپتان ایرون فنچ اور ڈیوڈ وارنر نے شاندار سنچریاں اسکور کرتے ہوئے 37 اعشاریہ چار اوورز میں 256 رنز کا ہدف حاصل کیا۔ ٹیم آسٹریلیا نے بھارت کے 256 رنز کے جواب میں 258 رنز اسکور کیے۔ وارنر نے شاندار 128 اور فنچ نے 110 رنز اننگز کھیلی۔ بھارت کے خلاف آسٹریلین اوپنرز کی جانب سے اب تک کی بڑی پارٹنر شپ ہے۔ دونوں ٹیموں کے درمیان دوسرا ون ڈے 17 جنوری کو راجکوٹ میں ہوگا جس کے حوالے سے امید کی جارہی ہے کہ بھارتی ٹیم گیم میں کم بیک کرنے میں کامیاب ہو جائے گی۔ بھارت اور آسٹریلیا کے درمیان تین میچز پر مشتمل سیریز کا اختتام 19 جنوری کو بنگلور میں ہوگا۔